REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/60-24

14. jun 2023. godine

B e o g r a d

Z A P I S N I K

TREĆE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 13. JUNA 2024. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žika Gojković, Dragan Jovanović, Dejan Bulatović, Ivana Stamatović, Radoslav Milojičić, Milija Miletić, Dijana Radović, Dušan Nikezić, Slobodan Ilić i Zoran Sandić.

Sednici su prisustvovali zamenici članova Odbora Dragan Jonić (zamenik Gorana Petkovića) i dr Borislav Antonijević (zamenik prof. dr Branimira Nestorovića).

Sednici nisu prisustvovali članovi Odbora Jožef Tobiaš, dr Ana Oreg i Miroslav Aleksić, kao ni njihovi zamenici.

Odbor je većinom glasova (11 za, 2 uzdržana) usvojio sledeći:

D n e v n i r e d:

1. Donošenje Odluke o organizovanju javnog slušanja na temu: Poljoprivredna politika - pravedna raspodela sredstava podsticaja u planiranju narednog agrarnog budžeta.

Pre početka rasprave o tački dnevnog reda, usvojen je zapisnik prve sednice Odbora, koja je održana 2. aprila 2024. godine, u tekstu u kome je i predložen. Zapisnik je usvojen većinom glasova (10 za, 2 uzdržana, 1 nije glasao).

Takođe, usvojen je zapisnik druge sednice Odbora, koja je održana 13. maja 2024. godine, u tekstu u kome je i predložen. Zapisnik je usvojen većinom glasova (9 za, 3 uzdržana, 2 nije glasalo).

Prva tačka dnevnog reda - Donošenje Odluke o organizovanju javnog slušanja na temu: Poljoprivredna politika - pravedna raspodela sredstava podsticaja u planiranju narednog agrarnog budžeta.

Na početku sednice, Marijan Rističević je obavestio članove Odbora da je na inicijativu više poljoprivrednih proizvođača, upućenu predsednici Narodne skupštine Ani Brnabić, predloženo da se organizuje javno slušanje na temu: Poljoprivredna politika - pravedna raspodela sredstava podsticaja u planiranju narednog agrarnog budžeta. Predsednik Odbora je pozvao sve članove Odbora da daju doprinos organizaciji javnog slušanja tako što će da dostave svoje predloge gostiju, imajući u vidu činjenicu da veći broj relevantnih učesnika iz struke garantuje i kvalitetniju diskusiju. Održavanje javnog slušanja je planirano u periodu od 25. juna do 14. jula 2024. godine.

U diskusiji su učestvovali narodni poslanici: Marijan Rističević, Milija Miletić, Slobodan Ilić, Dušan Nikezić, Dragan Jovanović, Dejan Bulatović i Dragan Jonić.

U skladu sa članom 84. Poslovnika Narodne skupštine, Odbor je većinom glasova (13 za, 1 uzdržan) doneo Odluku o organizovanju javnog slušanja na temu: Poljoprivredna politika - pravedna raspodela sredstava podsticaja u planiranju narednog agrarnog budžeta

Pošto drugih pitanja i predloga nije bilo, sednica je zaključena u 12,05 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

|  |  |
| --- | --- |
| SEKRETAR | PREDSEDNIK |
| Danka Jevtović | Marijan Rističević |